Boer op Wes-Kaapse plaas vermoorArgieffoto: Lorraine Claasen Die liggaam van ŉ Wes-Kaapse boer is Sondag omstreeks 10:45 op ŉ plaas in die Lutzville-omgewing aangetref. Johandre van Zyl, AfriForum se streekhoof van gemeenskapsveiligheid in die Wes-, Oos- en Noord-Kaap, sê ŉ plaaswerker het Jaco Louw (57) se liggaam buite sy huis aangetref. Hy het ŉ steekwond aan sy liggaam gehad. Van Zyl sê Louw het alleen gewoon op die plaas wat slegs bekendstaan as “perseel 49”. Dit is nie bekend hoeveel aanvallers by die voorval betrokke was en of daar enigiets gesteel is nie. Sers. Noloyiso Rwexana, woordvoerder van die polisie, het aan Maroela Media bevestig die polisie ondersoek ŉ saak van moord. Niemand is nog in hegtenis geneem nie. “Ons doen ŉ beroep op die gemeenskap en enigiemand met meer inligting oor die voorval om die Lutzville-polisie by 027 217 4000 te kontak,” het sy gesê.